[pic] | EVROPSKA KOMISIJA |

Bruselj, 30.6.2010

COM(2010)346 konč.

POROČILO KOMISIJE EVROPSKEMU PARLAMENTU IN SVETU

O VMESNEM VREDNOTENJU STATISTIČNEGA PROGRAMA SKUPNOSTI 2008–2012

POROČILO KOMISIJE EVROPSKEMU PARLAMENTU IN SVETU

O VMESNEM VREDNOTENJU STATISTIČNEGA PROGRAMA SKUPNOSTI 2008–2012

UVOD

Sklep (ES) št. 1578/2007 Evropskega parlamenta in Sveta o statističnem programu Skupnosti 2008–2012 je bil sprejet[1] 11. decembra 2007. Sloni na prednostnih nalogah politik: blaginji, konkurenčnosti, inovacijah in rasti, solidarnosti in človekovem razvoju, gospodarski, socialni in ozemeljski koheziji, trajnostnem razvoju in demografskih izzivih ter nadaljnji širitvi Evropske unije (EU).

Ta dokument je del vmesnega poročila iz člena 6 Sklepa in temelji na mehanizmih Eusrostata za notranje poročanje o letnih programih o delu in na poročilu svetovalca, ki se nanaša na nekatere posebne elemente. V poglavju 2 so povzeti glavni dosežki statističnega programa Skupnosti, poglavje 3 je namenjeno pogledu v prihodnost v drugi polovici programa, poglavje 4 pa je osredotočeno na posebne elemente, ki jih mora obravnavati poročilo. V poglavju 5 so predstavljena priporočila za prihodnost.

GLAVNI DOSEžKI PROGRAMA

Poseben poudarek je namenjen prvima letoma programa.

Povzetek

Statistični program skupnosti zajema okrog 130 ciljev, med katerimi so mnogi večletni in jih je treba enakomerno izvajati vse programsko obdobje. Mnogi cilji (okrog 90 %) v okviru posameznega naslova[2] programa se izpolnjujejo po načrtih in bodo verjetno izpolnjeni do konca leta 2012, čeprav bo to zaradi omejenih sredstev za evropski statistični sistem to morda težje od pričakovanj. Nekateri pomembni cilji so izpolnjeni že do konca leta 2009 (ustanovitev Evropskega svetovalnega organa za upravljanje statističnih podatkov, sprejetje uredbe o energetski statistiki, uporabniku prijaznejše Eurostatovo spletno mesto). Med cilji, pri katerih se je delo šele začelo, je priprava kazalnikov za analizo učinkovitosti logistike in intermodalnega prevoza, uveljavljanja NACE Rev. 2 v nacionalnih računih in razvoja metodologije za ocenjevanje kakovosti regionalnih podatkov.

Poleg tega se je izkazalo, da je evropski statistični sistem zmožen obravnavati statistične posledice finančne krize na področjih makroekonomske in socialne statistike. Izdani so bili sklepi o statistični obravnavi posegov države in določeni so bili ustrezni gospodarski kazalniki in kazalniki trga dela. Obstoječi statistični kazalniki se pregledujejo, poleg tega se izvaja nekaj projektov, namenjenih zagotavljanju dodatnih kazalnikov za oblikovalce politik z boljšo uporabo obstoječih podatkov. Ker bo na voljo manj sredstev, bo treba dodatno okrepiti prizadevanja za uskladitev metodologije, konceptov in opredelitev na mnogih področjih in za izboljšanje standardizacije, da bodo do konca leta 2012 lahko izpolnjeni vsi cilji statističnega programa Skupnosti.

Medsektorska vprašanja

Vloga statistike v evropskih integracijah

Delo v zvezi z vzpostavljanjem registra Skupnosti za večnacionalne skupine podjetij je lepo napredovalo na podlagi nove uredbe o registru podjetij, tako da so bili potrjeni podatkovni nabori za 5 000 takšnih skupin podjetij. Za izboljšanje kakovosti registra je bil pripravljen osnutek uredbe o izmenjavi zaupnih podatkov med Eurostatom in Evropskim sistemom centralnih bank. Med pomembnimi dejavnostmi so tudi večja prizadevanja za standardizacijo metapodatkov in orodij za prenos podatkov, nadaljnji razvoj integriranjih orodij IT za proizvodne sisteme, konceptualne dejavnosti v zvezi z novim evropskim sistemom nacionalnih računov (ESR) in uspešno izvajanje NACE Rev. 2 na mnogih statističnih področjih. Vzpostavljena sta bila nova upravna struktura za statistično zaupnost in postopek za posredovanje povratnih informacij o ustreznih raziskovalnih projektih evropskemu statističnemu sistemu.

Odnosi z zainteresiranimi stranmi

Evropski statistični sistem

Prvo poročilo o skladnosti evropskega statističnega sistema s Kodeksom ravnanja evropske statistike je bilo objavljeno leta 2008. Od takrat se je nadaljevala njegova uporaba v celotnem evropskem statističnem sistemu in Evropski svetovalni organ za upravljanje statističnih podatkov, ustanovljen za zagotavljanje neodvisnega pogleda na evropski statistični urad s tega vidika, podpira redno merjenje skladnosti in spremljanje ukrepov za izboljšanje. Evropski statistični program usposabljanja se zdaj razvija na letni ravni kot del dolgoročne strategije.

Sodelovanje z uporabniki

Dialog z uporabniki se je okrepil s konferencami o nacionalnih računih in statistikami cen ter z ustanovitvijo in začetkom delovanja novega organa za posvetovanje z uporabniki (Evropskega svetovalnega odbora za statistiko), odpiranjem dialoga z drugimi zainteresiranimi stranmi in zaslišanji znotraj Komisije.

Tehnično sodelovanje s tretjimi državami in sodelovanje z mednarodnimi organizacijami

Prepoznavnost evropskega statističnega sistema in evropskih standardov se je na svetovni ravni izboljšala zaradi rednih posvetovanj in usklajevanj.

Instrumenti

Boljša priprava zakonodaje in uravnoteženost stroškov in koristi

Dejavnosti na tem področju so pokazale, da ne stroškov ne koristi za vsa statistična področja ne merijo vse države članice sistematično ali homogeno. Predlogi za poenostavitev in preoblikovanje zakonodaje na področju energetike, prometa, migracij, Intrastata, strukturne statistike podjetij in kmetijstva so bili sprejeti v letih 2008 in 2009 med stalnimi prizadevanji za zmanjšanje obremenitve vprašancev. Nadaljnja mehanska poenostavitev statističnih zahtev bi ovirala nemoteno zagotavljanje kakovostnih podatkov uporabnikom, zato se je Eurostat odločil posodobiti postopke statistične produkcije ob dodatnem pregledu / ponovni določitvi prednostnih nalog statističnega programa.

Spremljanje skladnosti

Znotraj omejitev sedanjega okvira se je redno spremljala skladnost za povečanje kakovosti statistike Skupnosti.

Okrepljena sposobnost odzivanja na potrebe uporabnikov

Začelo se je nekaj projektov, npr. v zvezi s posodobitvijo evropske statistike podjetij in trgovine, da bi združili različne statistične vire in oblikovali različne zahteve za prispevke k skupnim evropskim vrednostim (prenova SSP). Uporaba priložnostnih modulov je bila razširjena na področje socialne statistike (tj. zdravje, invalidnost, migranti, prehod iz izobraževanja na trg dela), da bi tako izboljšali odzivnost na potrebe novih uporabnikov.

Finančna podpora za programsko obdobje

Za poenostavitev postopkov za upravljanje je Eurostat začel izvajati nekaj pobud, kot so razvoj Okvirnih sporazumov o partnerstvih pri dodeljevanju donacij, proučitev pavšalov pri donacijah in poenostavitev postopkov za omrežja evropskega statističnega sistema, vendar bodo potrebna nadaljnja prizadevanja.

Uporaba strokovnega znanja in izkušenj partnerjev za potrebe Skupnosti

Vzpostavljene so bile nove vrste mrež sodelovanja za izmenjavo izkušenj ter za usmerjanje znanja in virov v evropskem statističnem sistemu (ESSnets). Zajemajo projektno delo, ki ga opravljajo nekatere države članice, pri čemer so rezultati na voljo celotnemu evropskemu statističnemu sistemu. Ta instrument za tesnejše sodelovanje v evropskem statističnem sistemu se intenzivno uporablja na več področjih in je že pokazal dobre rezultate.

Razširjanje

Eurostatovo prenovljeno spletno mesto, ki je bilo objavljeno aprila 2009, se ponaša z izboljšanim dostopom, navigacijskimi funkcijami in pridobivanjem podatkov. Prenova referenčne podatkovne zbirke za izboljšanje funkcij upravljanja podatkov in metapodatkov se končuje. Uspeh raznih drugih pobud, kot so Vodnik po statističnih podatkih in vodilne publikacije, se kaže v povečanem številu prenosov.

Medsektorske dejavnosti

Strukturni kazalniki so bili dodatno razviti in uporabljeni za analizo nacionalnih programov reform v okviru programov spremljanja lizbonske strategije. Oblikovani so bili profili kakovosti in izboljšani kanali za razširjanje za strukturne kazalnike in za kazalnike trajnostnega razvoja. V letu 2009 so bili uporabljeni za posodobitev strategije trajnostnega razvoja EU in poročila o spremljanju te strategije. Dokončana je bila študija izvedljivosti njihove razširitve s kazalniki blaginje.

Na področju širitve je bila državam kandidatkam in potencialnim kandidatkam dodeljena pomoč za posodobitev in okrepitev njihovih statističnih sistemov in povečanje razpoložljivosti kakovostnih statističnih podatkov. Sprejeti so bili posebni koraki za redno objavljanje podatkov v podporo pogajalskemu procesu in mednarodno spremljanje popisa prebivalstva.

Razprave o dopolnitvi makroekonomskih kazalnikov, kot je BDP, s kazalniki socialnih in okoljskih vidikov napredka, so pripeljale do sprejetja sporočila „BDP in več – Merjenje napredka v svetu, ki se spreminja“[3].

Statistična področja po naslovih

Prosti pretok blaga: Pripravljena je bila nova zakonodaja za Intrastat in Extrastat, namenjena zmanjšanju obremenitve vprašancev, samo za Extrastat pa tudi za obravnavo potencialne izgube podatkov, kadar carinske deklaracije ne vsebujejo potrebnih statističnih podatkov. Proučeni so bili načini za zmanjšanje asimetrij zrcalnih trgovinskih tokov, poleg tega je bila z rednim spremljanjem in izdajanjem ustreznih priporočil povečana skladnost med trgovinsko in blagovno ter plačilnobilančno statistiko.

Kmetijstvo: Države članice so prejele precejšnjo pomoč in sprejeta je bila zakonodaja, ki zagotavlja izvedbo kmetijskega popisa za obdobje 2009–2010. Pripravljena je bila strategija za izboljšanje statistike rabe tal in vložen je bil napor za zadovoljitev potreb po statističnih informacijah za pomorsko politiko Komisije. Uvedeni so bili zakonodajni ukrepi na področju kmetijsko-okoljskih kazalnikov in za zmanjšanje obremenitve na področju statistike živinoreje in rastlinskih pridelkov.

Prosti pretok oseb, storitev in kapitala: Prvič so bili zbrani podatki na področju statistike o tujih povezanih podjetjih . Sprejeta je bila zakonodaja za poročanje o kakovosti. Oblikovana je bila metodologija za statistiko dovoljenj za prebivanje in sprejeti so bili izvedbeni ukrepi.

Pravosodje, svoboda in varnost: Pripravljeni so bili izvedbeni ukrepi za letno statistiko o migracijah. Izveden je bil priložnostni modul vključevanja migrantov v trg dela. Leta 2007 se je začelo letno objavljanje statističnih podatkov o kriminalu in kazenskem pravosodju in izvedenih je bilo 17 pilotnih projektov za testiranje vprašalnika, ki bo leta 2013 uporabljen pri anketi o varnosti EU.

Promet: Stalno so bili posredovani podatki o vseh vrstah prevoza in pravna podlaga je bila konsolidirana. Na področju varnosti prometa se je začela priprava memoranduma o soglasju z drugimi proizvajalci podatkov.

Ekonomska in monetarna politika: Na področju nacionalnih računov je Eurostat prispeval k reviziji sistema nacionalnih računov ZN, ki je bila dokončana leta 2009. Vzporedno se posodablja evropski sistem računov in potekajo razprave o prenosu njegovih podatkov. Začelo se je načrtovanje, ki bo zagotovilo usklajeno izvajanje revidiranega evropskega sistema računov in priročnika Mednarodnega denarnega sklada za plačilnobilančno statistiko. Posebna pozornost je bila namenjena preverjanju statistike lastnih sredstev . Predloženi so bili podatki za proračunski in davčni nadzor pri postopku v zvezi s čezmernim primanjkljajem , hkrati pa se je nadaljevalo delo za izboljšanje metodološkega okvira in primerljivosti podatkov. Izjemni položaj v zvezi z grškim dolgom in višino primanjkljaja sta Eurostatu povzročila posebne težave zaradi potreb po obsežnih človeških virih za analizo razmer in oblikovanje protiukrepov. Zbirni podatki EU za plačilnobilančni finančni račun so bili prvič objavljeni leta 2009. Za kratkoročno statistiko je bilo objavljeno poročilo o izvajanju uredbe, v katerem so bili poudarjeni dobre prakse in vidiki kakovosti podatkov. Ob nadaljnjih prizadevanjih je bilo doseženo izboljšanje zbiranja, nabora in pravočasnosti podatkov za glavne evropske ekonomske kazalnike. Na področju statistike cen se je nadaljevalo delo v zvezi s harmoniziranim indeksom cen življenjskih potrebščin, spremljanje skladnosti pa je bilo razširjeno na več držav. Dosežen je bil napredek pri zbiranju podrobnejše statistike cen. Od leta 2008 naprej se paritete kupne moči pripravljajo v skladu z novo uredbo. Projekt v zvezi s sektorskimi računi je primer oblikovanja novih statistik na podlagi združevanja obstoječih podatkov.

Zaposlovanje: Izvedenih je bilo nekaj priložnostnih modulov za raziskave delovne sile. Sprejeti sta bili pravna podlaga za prihodnje priložnostne module in uredba o četrtletni statistiki prostih delovnih mest. Opravljen je bil obsežen pregled kakovosti raziskav delovne sile. Razširjeni so bili rezultati raziskave o strukturi prejemkov iz leta 2006, med drugim tudi med raziskovalno skupnost.

Skupna trgovinska politika: Dosežen je bil napredek pri usklajevanju podatkov z različnih, a povezanih statističnih področjih, kot so statistika trgovine, plačilnobilančna statistika in nacionalni računi.

Socialna politika, izobraževanje, poklicno usposabljanje in mladina: Leta 2009 so bile socialne statistike zaradi krize analizirane z namenom, da bi zapolnili informacijske vrzeli. Na voljo so bile dane primerljive informacije o socialni zaščiti in socialni vključenosti. Projekt za osnovne spremenljivke socialnih anket omogoča boljše povezovanje konceptov in opredelitev na vseh področjih. Pri statistiki o izobraževanju in vseživljenjskem učenju je bil dosežen napredek. Objavljeni so bili rezultati s področja izobraževanja odraslih in stalnega poklicnega usposabljanja. S Sporočilom o mladih EU iz leta 2009 je bil razširjen širok razpon podatkov o mladih . Pripravljen je bil pregled vseh statistik, povezanih s spolom, in o tem so bili pripravljeni posebni podatki. Sprejeta je bila uredba o popisu prebivalstva in stanovanj; pripravljeni so bili izvedbeni ukrepi. Pripravljene so bile splošne in regionalne demografske napovedi za ustrezne namene politik.

Javno zdravstvo: Sprejeta je bila okvirna uredba o javnem zdravju in varnosti na delovnem mestu, pripravljeni so bili izvedbeni ukrepi in objavljeni so bili podatki o zdravstvenem varstvu, vzrokih smrti, nesrečah pri delu in poklicnih boleznih. V letu 2008 je bila izvedena evropska zdravstvena raziskava.

Varstvo potrošnikov: Objavljeni sta bili pregledna publikacija o potrošnikih v Evropi in statistična knjižica s podatki o živilih „od vil do vilic“. V zvezi z varnostjo hrane so bili razširjeni podatki o nadzoru živil in krme ter dejavnosti spremljanja.

Industrija: Razvojno delo na področju poslovne statistike je bilo osredotočeno na kazalnike globalizacije in podjetništva, pri čemer je bilo opravljenih več študij in testnih izračunov. Sprejet je bil program MEETS in odobreni so bili poznejši letni delovni programi. Uredba o informacijski družbi je bila spremenjena in podatki so bili dani na voljo za poročilo o digitalni konkurenčnosti Evrope. V zvezi s statistiko na področju turizma je bilo izdanih več publikacij, usmerjenih v politiko, in je bila pregledana pravna podlaga. Projekt o satelitskih računih za turizem se osredotoča na nadaljnje usklajevanje. Uredba o statistiki energetike je bila sprejeta leta 2008 in podatki so se zbirali v skladu z njo. Delo v zvezi z metodologijo je bilo med drugim osredotočeno na merjenje energetske učinkovitosti in energije iz obnovljivih virov.

Gospodarska in socialna kohezija: Po pregledu nomenklature statističnih ozemeljskih enot NUTS leta 2008 so bili vsi regionalni podatki pretvorjeni in se je začel projekt zbiranja širokega razpona podatkov na ravni 3 NUTS. Začel se je nov krog zbiranja podatkov za projekt Urban Audit.

Raziskave in tehnološki razvoj: Opravljenih je bilo več raziskav Skupnosti o inovacijah, poklicni poti ljudi z doktoratom ter raziskavah in razvoju, izboljšali sta se njihova metodologija in kakovost, dostop do podatkov pa je bil razširjen. Začele so delovati ustrezne zunanje in notranje strukture upravljanja za metodologijo. Začeli so se projekti sodelovanja za združevanje podatkov, nadzor razkrivanja statističnih podatkov in pristope na podlagi modelov ter sprejet je bil dogovor o strategiji za razširjen dostop do mikropodatkov.

Okolje: Evropska strategija za okoljska gospodarska poročila je bila pregledana in sprejet je bil zakonodajni predlog. Delo v zvezi z agregatnimi kazalniki o učinkovitosti virov in okoljskih vplivih se je pospešilo in dejavnosti v zvezi s statistiko odpadkov, recikliranja, vode in tal napredujejo. Eurostat je prispeval k razmislekom o statistiki v zvezi s podnebnimi spremembami, pripravil s tem povezane akcijske načrte in pomembno podprl priprave letnega seznama emisij toplogrednih plinov EU.

Razvojno sodelovanje: Sodelovanje je bilo osredotočeno na spodbujanje usklajevanja donatorjev in zagovarjanja statistike, zlasti v zvezi z nacionalnimi razvojnimi strategijami. Pripravljen je bil Vodnik po statistiki razvojnega sodelovanja EU kot podpora oblikovanju statističnih projektov v državah v razvoju.

Gospodarsko, finančno in tehnično sodelovanje s tretjimi državami: Zagotovljen je bil širok razpon tehničnih nasvetov in podpore državam evropskega sosedstva, podatki, ki so jih prinesli projekti sodelovanja, pa so bili objavljeni.

Uporaba človeških in finančnih virov

V letu 2008 se je obseg človeških virov predvsem zaradi širitve malenkost povečal, vendar bo od leta 2009 naprej upoštevana politika Komisije o ničelni rasti virov, ki bo obravnavana s strateškimi projekti, ki bodo zajemali načrtovanje in poklicni razvoj.

Proračunske obveznosti za izvajanje programa so skupaj v letu 2008 znašale okrog 66 milijonov EUR (od tega 48 milijonov EUR za Eurostatova posojila), v letu 2009 pa 80 milijonov EUR (54 milijonov EUR za Eurostatova posojila), pri čemer je bil Eurostatu namenjen večji delež proračuna, ki je nadomestil naprej prenesene proračune drugih služb Komisije.

KLJUčNI ELEMENTI DRUGE POLOVICE STATISTIčNEGA PROGRAMA SKUPNOSTI

Ob upoštevanju delovanja evropskega statističnega sistema (Krakovski in Haški akcijski načrt) je bila v letu 2009 sprejeta Uredba o evropski statistiki[4]. Ta vzpostavlja stabilno in pregledno pravno okolje, ki zagotavlja neodvisnost, celovitost in odgovornost članov evropskega statističnega sistema. Uredba zlasti določa načela, ki vsem članom evropskega statističnega sistema omogočajo učinkovitejšo pripravo in razširjanje statistike, predpisuje strukturo evropskega statističnega sistema za Eurostat na evropski ravni in za nacionalne statistične urade na nacionalni ravni, institucionalizira mreže sodelovanja in krepi zahteve po kakovosti rezultatov. Za izboljšanje kakovosti sta prav tako pomembna razvoj in izvajanje Kodeksa ravnanja evropske statistike in evropskega statističnega sistema.

Poleg tega je Komisija avgusta 2009[5] sprejela „Sporočilo o metodi proizvodnje statistike EU: vizija za naslednje desetletje“, ki ga je Svet ECOFIN pozdravil novembra 2009[6]. Glavni poudarek je namenjen izboljšanju učinkovitosti proizvodnje statistike s spremembo metode zanjo. Stalno prilagajanje portfelja ter njegovih proizvodov in storitev z inovacijami in novim razvojem bi moralo zagotoviti, da bo evropski statistični sistem še naprej imel ustrezno vlogo pri podpiranju oblikovanja politik EU in bo tudi v prihodnje lahko zadovoljil pričakovanja uporabnikov. Vizija sloni na razvoju instrumentov z uporabo informacijskih in komunikacijskih tehnologij ter na celovitem pristopu, pomenila pa bo odmik od tradicionalnih vzporednih procesnih modelov k integriranemu modelu proizvodnje, opisanemu v nedavno pripravljeni skupni strategiji izvajanja.

Poleg tega nova struktura upravljanja evropskega statističnega sistema zajema napredne modele in oblike sodelovanja v okviru evropskega statističnega sistema, kot so skupine direktorjev za vsa statistična področja, skupine sponzorjev za posamezne, časovno omejene projekte strateške narave in mreže sodelovanja za spodbujanje tehničnega razvoja in prenosa znanja znotraj evropskega statističnega sistema. Trenutno poteka reforma procesa programiranja in načrtovanja.

Da bi grški statistični sistem uskladili z zahtevami EU in standardi evropskega statističnega sistema, bo evropski statistični sistem pomagal grškemu statističnemu organu pri obnovi statističnega sistema, tako da bo lahko proizvajal zanesljive statistične podatke, ta podpora pa bo zajela velik del virov evropskega statističnega sistema.

Končno se je začel proces analize gospodarnosti na vseh področjih (npr. priprava obrazcev za povzetek informacij ter merjenje stroškov in obremenitev), vendar bodo potrebna nadaljnja prizadevanja.

POSEBNI VIDIKI POROčANJA

Konkurenčni učinki na MSP zaradi zmanjšanja upravne obremenitve

Učinki na MSP so bili ovrednoteni z oceno zmanjšanja obremenitve v tej skupini podjetij s pregledom najbolj obremenjujoče statistične zakonodaje za podjetja, to so Intrastat, strukturne statistike podjetij in Prodcom. V poslovne dejavnosti MSP je mogoče vrniti okrog 200–250 milijonov EUR, če se spremembe iz zakonodaje EU, kot so omejitev števila statističnih proizvodov, vključenih v ankete, dvig pragov za podjetja pri sporočanju podatkov za Intrastat in izločitev nekaterih spremenljivk iz strukturne statistike podjetij, vključijo v prakso držav članic.

Delitev finančnega bremena med proračun EU in proračuni držav članic

Delitev finančnega bremena je opredeljena kot delež proračunov, ki jih EU in države članice porabijo za proizvodnjo statistike, ki jo zajema statistični program Skupnosti, Večina finančnih sredstev, ki jih prispeva EU, podpira naložbe in krepitev zmogljivosti za nove pobude v državah članicah, v kar ponavadi niso vključene statistične dejavnosti na podlagi pravnih aktov. Finančno breme izvajanja statističnega programa Skupnosti je povezano predvsem z oblikovanjem statističnih informacij na nacionalnih statističnih institutih in se zato precej opira na prispevke držav članic. Dejstvo, da je od 60 % do 90 % statističnih programov dela povezanih s programi dela EU, kaže na močno sinergijo evropskih in nacionalnih statističnih programov dela. Za oblikovanje natančnejših ocen je treba vzpostaviti ustrezen informacijski sistem o stroških, ki jih nosijo EU in države članice.

Podatki za nepristransko analizo socialnih in gospodarskih učinkov

Eurostat redno spremlja potrebe uporabnikov, pa tudi potrebe oblikovalcev politik zaradi spremljanja in revidiranja politik. Zadovoljstvo uporabnikov se meri z rednimi anketami in drugimi sredstvi. Skladno s tem evropski statistični sistem zagotavlja podatkovne nabore, ki so potrebni za nepristransko in objektivno analizo socialnih in gospodarskih učinkov.

PRIPOROčILA

Nadaljnje ukrepanje na podlagi prejšnjih priporočil

Priporočila iz prejšnjem vrednotenju se izpolnjujejo z uvajanjem mehanizmov, ki bodo omogočili povezavo ciljev statističnega programa Skupnosti z letnimi programi v zvezi s procesi načrtovanja in poročanja, kar bo izboljšalo spremljanje izvajanja programa. Priporočilo o uravnoteženju zahtev in virov je pripomoglo k oblikovanju Sporočila o viziji za naslednje desetletje.

Opredelitev novih potreb po statističnih informacijah

Verjetno se bodo stalno pojavljale potrebe po novih, bolj zapletenih in pravočasnih podatkih, npr. v zvezi s Sporočilom BDP in več, poročilom Komisije o merjenju gospodarske uspešnosti in družbenega napredka (poročilo Stiglitz-Sen-Fitoussi), potrebe po geografsko opredeljenih podatkih, podatkih o invalidnosti, kazalnikih potrošniških trgov ter zlasti po spremljanju podrobnih cen proizvodov na letni ravni in strategije Evropa 2020. Evropski statistični sistem bo za zadovoljitev teh potreb potreboval bolje povezan pristop z uporabo več virov in združenih virov podatkov ob uskladitvi metodologije, konceptov in opredelitev.

Krepitev partnerstva v okviru evropskega statističnega sistema

Razvoj evropskega statističnega sistema bo povzročil nadaljnjo preusmeritev statističnega programa Skupnosti v uspešno reševanje prihodnjih izzivov. Potrebno bo prilagajanje letnega procesa načrtovanja in programov ter vrednotenje ciljev statističnega programa Skupnosti. Za vzpostavitev večjega števila in različnih modelov povezanega sodelovanja skupaj z državami članicami bo potrebno več sodelovanja, večja uporaba omrežij evropskega statističnega sistema in delitev orodij za večjo učinkovitost sistema.

Analiza stroškovne obremenitve in ponovna določitev prednostnih nalog

Statistični program Skupnosti zahteva poročanje o teh vidikih. Treba je upoštevati rezultate obstoječih meritev stroškov in obremenitev ter razmisliti o tem, kako pridobiti homogene informacije o stroških in obremenitvah od vseh držav članic in kako uporabiti statistike. Razviti bi bilo treba konceptualen pristop za ponovno določitev prednostnih dejavnosti na podlagi razpoložljivih obrazcev za povzetek informacij o posameznih pravni aktih in si odločno prizadevati za njegovo uveljavljanje.

Razpoložljivost sredstev za izvajanje programa

Na ravni evropskega statističnega sistema bi bilo treba razmisliti o ustreznem ravnotežju med cilji, določenimi v statističnem programu Skupnosti in viziji, ter čedalje slabšimi razmerami na področju virov v statističnih organih mnogih držav članic. Potrebna sta strateški razmislek o ciljih drugega dela programa in dodatna ponovna ocena potreb uporabnikov na ravni evropskega statističnega sistema, da bi se določile strateške prednostne naloge in zagotovila večja učinkovitost produkcije statistik.

[1] UL L 344, 28.12.2007.

[2] V skladu s pogodbama.

[3] COM (2009) 433 z dne 20.8.2009.

[4] Uredba Sveta (ES) št. 223/2009 z dne 11. marca 2009.

[5] COM(2009) 404 konč., z dne 10.8.2009.

[6] 2972. seja Sveta, Ekonomske in finančne zadeve, 10.11.2009.